MICHALOVCE. V posledný novembrový deň sa u našich západných susedov, konkrétne v Ostrave, uskutočnili majstrovstvá Čiech a Slovenska organizácie ADCC, kde mali zastúpenie aj Michalovčania, ktorí opäť dosiahli pekné úspechy.
Kristián Kudráč si priviezol striebro, tréner Tibor Šimonič dostal rozhodcovskú licenciu.
Majú striebro
Organizácia ADCC patrí v grapplingovo-zápasníckom svete k najprestížnejším predstaviteľom, pretože sa na jej turnajoch po celom svete zúčastňuje špička v tomto športe z rôznych disciplín boja na zemi.
Prvýkrát historicky na území Čiech bola možnosť zápasiť na tomto turnaji. Zúčastnil sa ho aj 14-ročný odchovanec michalovského MMA Team Slovakia Kristián Kudráč, ktorý sa stal vicemajstrom Česko–Slovenska vo svojej kategórii starších detí pre rok 2014.
Na tomto podujatí boli udeľované aj oficiálne rozhodcovské licencie, ktoré oprávňujú rozhodovať na turnajoch. Túto licenciu získal tréner a kouč michalovského klubu MMA Team Slovakia Michalovce Tibor Šimonič.